የኮሮናቫይረስ ወረርሽኝን ለመግታት የቻይና አፍሪካ ትብብር የማይተካ ሚና እንደሚኖረው የውጭ ጉዳይ ሚኒስትር ገዱ አንዳርጋቸው ተናገሩ፡፡
ባሕር ዳር፡ ሰኔ 12/2012 ዓ.ም (አብመድ) የኮሮናቫይረስ ስርጭትን ለመግታት ያለመ በቪዲዮ የታገዘ ውይይት ትናንት ሰኔ 11 ቀን 2012 ዓ.ም ተካሂዷል፡፡በውይይቱ የቻይና የውጭ ጉዳይ ሚኒስትር ዋንግ ይ፣ የተለያዩ ሀገራት የውጭ ጉዳይ ሚኒስትሮች፣ የዓለም ጤና ድርጅት ዋና ዳይሬክተር ቴድሮስ አድሃኖም (ዶክተር)፣ የተባበሩት መንግሥታት ድርጅትና ሌሎች ዓለም አቀፍ ድርጅቶች ተወካዮች ተሳትፈዋል።በውይይቱ የተሳተፉት የውጭ ጉዳይ ሚኒስትር ገዱ አንዳርጋቸው ወረርሽኙን ለመግታት በቻይናና በአፍሪካ መካከል የሚደረገው ትብብር ከምንጊዜውም በላይ ወሳኝ መሆኑን አስረድተዋል፡፡ቻይና የኮሮና ወረርሽኝን ለመግታት የተከተለችውን ስልት እና የተገኘውን ውጤትም አድንቀዋል።ኢትዮጵያ ወረርሽኙን ለመግታት እያደረገች ባለው እንቅስቃሴ የቻይና መንግሥት እና እንደ ጃክማ የመሳሰሉት የቻይና በለሀብቶች እያደረጉት ላለው ያልተቋረጠ ድጋፍ ምስጋና በማቅረብም ድጋፉ ተጠናክሮ እንደሚቀጥል ያላቸውን እምነት ገልጸዋል፡፡